Regering is die albatros om SAL se nek – Solidariteit - Solidariteit WêreldSolidariteit Wêreld
Vrydag, Mei 25th, 2018
Die vakbond Solidariteit het vandag gesê dat die staat glad nie vertrou kan word met die bestuur van enige lugredery nie.
Dit volg nadat die minister van openbare ondernemings, Pravin Gordhan, aangekondig het dat die Suid-Afrikaanse lugdiens (SAL) met Mango en SA Express moet saamsmelt.
Volgens Connie Mulder, hoof van Solidariteit se Navorsingsinstituut, is dit verregaande om te verwag dat hierdie lugrederye moet saamsmelt aangesien dit heel moontlik net tot groter verliese sal lei. Dit is soos om ʼn sementbaadjie vir ʼn drenkeling te gooi. Wat egter meer kommerwekkend is, is die feit dat SA Express, wat ook reeds in die staat se besit is, se bedryfslisensie ook vandag deur die burgerlugvaartowerheid opgeskort is, sê Mulder. Dit beteken dat hierdie lugredery glad nie mag vlieg nie.
Solidariteit glo dat besigheidsmanne besigheid moet doen en nie die burokrate nie. Daarom hou Solidariteit voet by stuk dat dit sy saak vir besigheidsredding versterk. ʼn Besigheidspraktisyn moet deur die hof aangestel word, wat verantwoordbaar sal wees om SAL winsgewend te maak. Die regering as aandeelhouer moet glad nie meer in beheer wees van lugrederye nie – dit moet eerder privaat maatskappye wees.
Solidariteit sal binnekort sy aansoek om besigheidsredding by die hof indien.